2016 m. vasario 18 d. Bendrojo Teismo (septintoji kolegija) sprendimasJannatian / Taryba
(Byla T‑328/14)
„Bendra užsienio ir saugumo politika – Iranui taikomos ribojamosios priemonės siekiant užkirsti kelią branduolinių ginklų platinimui – Lėšų įšaldymas – Atvykimo į šalį ribojimas – Ieškinys dėl panaikinimo – Pagrindo priimti sprendimą nebuvimas – Deliktinė atsakomybė – Pakankamai akivaizdus teisės normos, suteikiančios teisių privatiems asmenims, pažeidimas – Neturtinė žala“
1.                     Teismo procesas – Viešosios tvarkos išlyga grindžiamas nepriimtinumo pagrindas – Teismo „ex officio“ atliekamas patikrinimas – Rungimosi principo paisymas (Bendrojo Teismo procedūros reglamento 113 straipsnis) (žr. 28, 29 punktus)
2.                     Bendra užsienio ir saugumo politika – Sąjungos teismo jurisdikcija –Ieškinys dėl žalos, tariamai patirtos dėl klaidingo ieškovo pavardės įrašymo į asmenų, kuriems taikomos ribojamosios priemonės, sąrašą, atlyginimo – Neįtraukimas (ESS 24 straipsnio 1 dalies antra pastraipa ir ESS 40 straipsnis; SESV 263 straipsnio ketvirta pastraipa ir SESV 275 straipsnis; Tarybos sprendimas 2010/413/BUSP) (žr. 30–33, 59 punktus)
3.                     Deliktinė atsakomybė – Sąlygos – Neteisėtumas – Žala – Priežastinis ryšys – Vienos šių sąlygų nebuvimas – Viso ieškinio dėl žalos atlyginimo atmetimas (SESV 340 straipsnio antra pastraipa) (žr. 34 punktą)
4.                     Europos Sąjunga – Teismo vykdoma institucijų aktų teisėtumo kontrolė – Ribojamosios priemonės Iranui – Kontrolės apimtis – Neatsižvelgimas į aplinkybes, kurios institucijai buvo nurodytos priėmus ginčijamą sprendimą (Tarybos sprendimas 2010/413/BUSP) (žr. 39 punktą)
5.                     Institucijų aktai – Motyvavimas – Pareiga – Apimtis – Ribojamosios priemonės Iranui – Asmenų, subjektų ar organizacijų, dalyvaujančių branduolinių ginklų platinimo veikloje ar teikiančių jai paramą, lėšų įšaldymas – Pareiga nurodyti sprendimo adresato dalyvavimo ir rėmimo veiklą, vykdytą platinimo veikloje dalyvaujančių subjektų naudai – Apimtis (SESV 296 straipsnis; Tarybos sprendimas 2010/413/BUSP) (žr. 40 punktą)
6.                     Deliktinė atsakomybė – Sąlygos – Pakankamai akivaizdus teisės normos, suteikiančios teisių privatiems asmenims, pažeidimas – Ribota arba neegzistuojanti Sąjungos institucijos diskrecija priimant aktą – Būtinybė atsižvelgti į kontekstą (SESV 340 straipsnio antra pastraipa) (žr. 42–46 punktus)
7.                     Deliktinė atsakomybė – Sąlygos – Pakankamai akivaizdus teisės normos, suteikiančios teisių privatiems asmenims, pažeidimas – Teisės norma, suteikianti teisių privatiems asmenims – Sąvoka – Su ribojamųjų priemonių Iranui nustatymu susijusios sąlygos – Įtraukimas (SESV 340 straipsnio antra pastraipa; Tarybos reglamentai Nr. 961/2010 ir Nr. 267/2012) (žr. 49, 50 punktus)
8.                     Deliktinė atsakomybė – Sąlygos – Reali ir tikra žala – Įrodinėjimo pareiga (SESV 340 straipsnio antra pastraipa) (žr. 57 punktą)
9.                     Deliktinė atsakomybė – Sąlygos – Dėl neteisėto akto atsiradusi reali ir tikra žala – Moralinė žala dėl pakenkimo ieškovo reputacijai nustačius jam ribojamąsias priemones – Ginčijamo akto panaikinimas vykstant procesui –„A posteriori“ konstatavimas, kad šios ribojamosios priemonės yra neteisėtos – Tinkamas neturtinės žalos atlyginimas (SESV 340 straipsnio antra pastraipa) (žr. 62 punktą)
Dalykas
Pirma, prašymas panaikinti 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP (OL L 195, p. 39), 2010 m. spalio 25 d. Tarybos sprendimą 2010/644/BUSP, kuriuo iš dalies keičiamas Sprendimas 2010/413 (OL L 281, p. 81), 2010 m. spalio 25 d. Tarybos reglamentą (ES) Nr. 961/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 (OL L 281, p. 1), 2012 m. kovo 23 d. Tarybos reglamentą (ES) Nr. 267/2012 dėl ribojamųjų priemonių Iranui, kuriuo panaikinamas Reglamentas (ES) Nr. 961/2010 (OL L 88, p. 1), taip pat 2012 m. balandžio 23 d. Tarybos įgyvendinimo reglamentą (ES) Nr. 350/2012, 2012 m. rugpjūčio 2 d. Tarybos įgyvendinimo reglamentą (ES) Nr. 709/2012, 2012 m. spalio 15 d. Tarybos įgyvendinimo reglamentą (ES) Nr. 945/2012, 2012 m. gruodžio 21 d. Tarybos įgyvendinimo reglamentą (ES) Nr. 1264/2012, 2013 m. birželio 6 d. Tarybos įgyvendinimo reglamentą (ES) Nr. 522/2013, 2013 m. lapkričio 26 d. Tarybos įgyvendinimo reglamentą (ES) Nr. 1203/2013 ir 2014 m. balandžio 16 d. Tarybos įgyvendinimo reglamentą (ES) Nr. 397/2014, kuriais įgyvendinamas Reglamentas (ES) Nr. 267/2012 (atitinkamai OL L 110, p. 17, OL L 208, p. 2, OL L 282, p. 16, OL L 356, p. 55, OL L 156, p. 3, OL L 316, p. 1 ir O L 119, p. 1), kiek šie aktai taikomi ieškovui, ir, antra, prašymas atlyginti tariamai patirtą žalą.
Rezoliucinė dalis
1.
Nebėra pagrindo priimti sprendimą dėl ieškinio, kiek juo prašoma panaikinti 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP, 2010 m. spalio 25 d. Tarybos sprendimą 2010/644/BUSP, kuriuo iš dalies keičiamas Sprendimas 2010/413/BUSP, 2010 m. spalio 25 d. Tarybos reglamentą (ES) Nr. 961/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 ir 2012 m. kovo 23 d. Tarybos reglamentą (ES) Nr. 267/2012 dėl ribojamųjų priemonių Iranui, kuriuo panaikinamas Reglamentas (ES) Nr. 961/2010, taip pat 2012 m. balandžio 23 d. Tarybos įgyvendinimo reglamentą (ES) Nr. 350/2012, 2012 m. rugpjūčio 2 d. Tarybos įgyvendinimo reglamentą (ES) Nr. 709/2012, 2012 m. spalio 15 d. Tarybos įgyvendinimo reglamentą (ES) Nr. 945/2012, 2012 m. gruodžio 21 d. Tarybos įgyvendinimo reglamentą (ES) Nr. 1264/2012, 2013 m. birželio 6 d. Tarybos įgyvendinimo reglamentą (ES) Nr. 522/2013, 2013 m. lapkričio 6 d. Tarybos įgyvendinimo reglamentą (ES) Nr. 1203/2013 ir 2014 m. balandžio 16 d. Tarybos įgyvendinimo reglamentą (ES) Nr. 397/2014, kuriais įgyvendinamas Reglamentas (ES) Nr. 267/2012.
2.
Atmesti likusią ieškinio dalį.
3.
Mahmoud Jannatian ir Europos Sąjungos Taryba padengia savo bylinėjimosi išlaidas.